ગુજરાતી ફિલ્મોએ જેમના અભિનયકાળ દરમિયાન સુવર્ણકાળ જોયો છે, તો તખ્તા પર તેમણે કરેલા અભિનયે જ તેમને અભિનયસમ્રાયનું બિરુદ અપાવ્યું છે. એ ઉપેન્દ્ર ત્રિવેદી હવે આપણી વચ્ચે નથી, છતાં તેમણે અભિનય સમ્રાટ નાટકમાં તેમનો તકિયાકલામ ‘હું એ નથી’ આપણા કાનમાં પડઘાઈ રહ્યો હોય તેવું તેમના નિધનના સમાચારથી લાગે છે. માત્ર અભિનયક્ષેત્રે જ નહીં, રાજકારણમાં ઝંપલાવ્યું તો તેમાં પણ ગુજરાત વિધાનસભાના સ્પીકર સુધીના પદ પર પહોંચીને તેમાં પણ સફળતાને વર્યા. અને ભારત સરકારે પણ તેમને પદ્મશ્રીથી સન્માનિત કર્યાં હતા. ‘પાળિયામાં શિલ્પ નહીં બલિદાન જોવાનું હોય’. ગુજરાતી ફિલ્મ્સ લોકકથાઓ પર બને છે તેવી ટીકાના જવાબમાં મજબૂત તર્ક રજૂ કરનારા અને 1971 થી 1981ના ગુજરાતી ફિલ્મ્સના સુર્વણકાળના મુખ્ય આધાર ઉપેન્દ્વ ત્રિવેદીએ આપણી વચ્ચેથી એકઝિટ કરી છે.